# Rautatieyrityksen toimilupa

## Määräyksen tausta ja säädösperusta

Tällä määräyksellä kumotaan Liikenne- ja viestintävirasto Traficomin määräys rautatieyrityksen toimiluvan hakemisesta TRAFICOM/171879/03.04.02.00/2019, koska voimassa olevaan määräykseen tullaan sisällyttämään toimiluvan omaavien rautatieyritysten vastuuvakuutusten vähimmäismäärää koskevat asiat. Rautatieyritysten toimilupiin liittyvien vastuuvakuutusten vähimmäismääristä ei ole nykyisin selkeästi säännelty.

Määräykseen tehtävillä muutoksilla on tarkoitus luoda selkeä sääntelykehys, jonka mukaisesti toimiluvan omaavia rautatieyrityksiä voidaan velvoittaa hankkimaan määräyksessä edellytetty vastuuvakuutus kattamaan heidän toiminnastaan mahdollisesti aiheutuvat vahingot. Määräyksen myötä ei kuitenkaan tehdä muutoksia jo nykyisin ohjeistettuihin vastuuvakuutusten määriin.

Muiden rautatieliikenteen harjoittajien osalta vastuuvakuutusten suuruus määriteltäisiin edelleen ohjetasolla. Liikenne- ja viestintävirasto on antanut ohjeen rautatieliikenteen harjoittajan vastuuvakuutuksesta TRAFICOM/274023/03.04.02.01/2019, jossa kuvataan suositeltavia vastuuvakuutuksen vähimmäismääriä riippuen liikennöintitavasta ja -laajuudesta.

Raideliikennelain (1302/2018) 182 §:n 1 momentin mukaan rautatieliikenteen harjoittajalla on oltava voimassa oleva riittävä vastuuvakuutus tai muu sitä vastaava järjestely kalustoyksikön käyttämisestä rataverkolla toiselle aiheutuneen sellaisen vahingon varalle, josta se on lain tai sopimuksen perusteella vastuussa. Vakuutuksen tai muun sitä vastaavan järjestelyn riittävyyttä arvioitaessa on otettava huomioon harjoitettavan toiminnan luonne ja laajuus sekä toiminnasta aiheutuvat riskit. Vakuutuksen on oltava voimassa koko sinä aikana, jolloin toimintaa harjoitetaan.

Raideliikennelain 182 §:n 2 momentin mukaan Liikenne- ja viestintävirasto voi antaa tarkempia määräyksiä vastuuvakuutuksen ja muun sitä vastaavan järjestelyn suuruudesta sekä siitä, miten virasto valvoo vastuuvakuutuksen riittävyyttä. Liikenteen palveluista annetun lain (320/2017) 55 §:n 5 momentin mukaan Liikenne- ja viestintävirasto voi antaa tarkempia määräyksiä toimilupaa haettaessa esitettävistä selvityksistä.

Lisäksi määräyksellä pannaan osaltaan täytäntöön Euroopan parlamentin ja neuvoston direktiivin 2012/34/EU yhtenäisestä eurooppalaisesta rautatiealueesta 22 artikla korvausvelvollisuuden kattamista koskevista vaatimuksista, ja otetaan huomioon myös komission täytäntöönpanoasetuksen (EU) 2015/171 rautatieyritysten toimilupamenettelyn tietyistä näkökohdista 5 artiklan kohta 1.

## Määräyksen valmistelu

Määräys valmistellaan Liikenne- ja viestintävirastossa virkatyönä.

Määräyshankkeen aloittamisesta, määräyksen lausuntokierroksesta ja määräyksen antamisesta tiedotetaan Traficom.fi -verkkosivuilla.

Määräysluonnoksesta on mahdollisuus antaa lausuntoja kuuden viikon ulkoisen lausuntokierroksen aikana lausuntopalvelu.fi -palvelussa. Lausuntokierroksen alkamisesta tiedotetaan erikseen sähköpostitse toimiluvan omaavia rautatieyrityksiä ja rautatiealan sääntelyelintä.

Valmis määräys julkaistaan Finlex-palvelussa ja Traficomin verkkosivuilla.

## Lausuntopalaute

* Lyhyen lausuntoyhteenvedon (sidosryhmien lausunnot) voi sisällyttää muistioon, pidemmän erillisenä liitteenä.
* Kuvataan, miten saadut lausunnot ja kommentit on huomioitu ja miksi. Tuodaan esiin muutosta tukevat sekä siitä poikkeavat kannat. Kommenttikooste mahdollisesti liitteenä.

## Muutokset ja arvio määräyksen vaikutuksista

Rautatieyritykset täyttävät tällä hetkellä pääasiallisesti Traficomin ohjeistuksessa asetetut vaatimukset vastuuvakuutuksen vähimmäismäärästä, joten tältä osin määräysmuutoksella ei arvioida olevan suurta vaikutusta nykyisiin toimijoihin. Muutosta ei voida pitää kohtuuttomana, ja määräyksen siirtymäajassa voidaan ottaa huomioon riittävä aika vakuutussopimusneuvotteluille.

Tällä määräyksellä vahvistetaan jatkossa uusilta rautatieyrityksiltä vastuuvakuutuksen vähimmäismäärä, minkä on tarkoitus edistää toimijoiden yhdenmukaista kohtelua ja selkeyttää rautatieyritysten markkinoilletuloa.

Määräyksellä ei arvioida olevan vaikutuksia kansalaisiin, ympäristöön, esteettömyyteen, yhdenvertaisuuteen tai tasa-arvoon.

## Yksityiskohtaiset perustelut

**3.3 Hyvämaineisuus**

Tässä määräyksessä ja raideliikenteen lainsäädännössä *liikkeenjohtotehtäviin määrätyllä henkilöllä* tarkoitetaan yrityksen toimitusjohtajaa tai muuta liikkeenjohtotehtäviin määrättyä henkilöä. Siihen, mitä tarkoitetaan muulla liikkeenjohtotehtäviin määrätyllä henkilöllä, sovelletaan yhteisöoikeuden sääntöjä.

**4 Vastuuvakuutuksen vähimmäismäärä**

Määräyksen kohdassa 4 Vastuuvakuutuksen vähimmäismäärä vahvistetaan toimiluvan omaavien rautatieyritysten vastuuvakuutuksen tai muun sitä vastaavan järjestelyn vähimmäismäärät, jotka riippuvat rautatieyrityksen toiminnan laajuudesta ja tyypistä.

Vastuuvakuutus kattaa vahingot, jotka vakuutuksen ottaja toiminnallaan aiheuttaa ulkopuolisille. Vastuuvakuutuksen kattama riski on siis vakuutuksenottajan joutuminen korvausvelvolliseksi jollekin toiselle taholle. Rautatieympäristössä tämä voi tarkoittaa esimerkiksi tilannetta, jossa kalustoa suistuu rautatieliikenteen harjoittajan virheen johdosta kiskoilta aiheuttaen vahinkoa radan infrastruktuurille ja mahdollisesti kuljetettavalle tavaralle tai matkustajille. Tällöin rautatieliikenteen harjoittaja on pääsääntöisesti velvollinen korvaamaan infrastruktuurille ja muille aiheutuneen vahingon.

Säädösperusta vastuuvakuutusten vähimmäismääristä sääntelyyn tulee sekä Euroopan unionin että Suomen lainsäädännöstä. Liikenteen palveluista annetun lain 55 §:n 5 momentin mukaan Liikenne- ja viestintävirasto voi antaa tarkempia määräyksiä toimilupaa haettaessa esitettävistä selvityksistä. Lisäksi raideliikennelain 182 §:n 2 momentin mukaan Liikenne- ja viestintävirasto voi antaa tarkempia määräyksiä vastuuvakuutuksen ja muun sitä vastaavan järjestelyn suuruudesta.

Euroopan parlamentin ja neuvoston direktiivin 2012/34/EU yhtenäisestä eurooppalaisesta rautatiealueesta 22 artiklan mukaan rautatieyrityksellä on oltava riittävät vakuutukset tai riittävät markkinaehtoiset takuut, jotta se voi kattaa kansallisen ja kansainvälisen oikeuden mukaisesti korvausvelvollisuutensa onnettomuustilanteissa, erityisesti matkustajien, matkatavaroiden, rahdin, postin ja kolmansien osapuolten osalta, sanotun kuitenkaan rajoittamatta unionin valtiontukisääntöjen ja Euroopan unionin toiminnasta tehdyn sopimuksen 93, 107 ja 108 artiklan noudattamista.

Lisäksi komission täytäntöönpanoasetuksen (EU) 2015/171 rautatieyritysten toimilupamenettelyn tietyistä näkökohdista 5 artiklan kohdan 1 mukaan toimilupaviranomaisen on julkaistava vaadittava kattavuuden vähimmäistaso, mukaan lukien silloin, kun tämä taso on vahvistettu kansallisessa lainsäädännössä.

## Määräyksen voimaantulo

Määräys tulee voimaan pp.2.2024.